ไอเอ็มเอฟเตือน เอเชียเสี่ยงเงินตึง
ไอเอ็มเอฟเตือนเอเชียรับความเสี่ยงนโยบายการเงินตึงตัว ฉับพลัน ชี้จีดีพีไทยโตแกร่ง 3.8-3.9%
10 พ.ค. 2561

ไอเอ็มเอฟเตือนเอเชียรับความเสี่ยงนโยบายการเงินตึงตัว ฉับพลัน ชี้จีดีพีไทยโตแกร่ง 3.8-3.9%
กองทุนการเงินระหว่างประเทศ (ไอเอ็มเอฟ) เปิดเผยการทบทวนรายงานคาดการณ์เศรษฐกิจเอเชีย-แปซิฟิกฉบับล่าสุด โดยเพิ่มคาดการณ์ผลิตภัณฑ์มวลรวมในประเทศ (จีดีพี) ของภูมิภาคทั้งในปีนี้และปีหน้าอีก 0.1% เป็น 5.6% โดยได้แรงหนุนจากปัจจัยระยะสั้น เช่น นโยบายการคลังของสหรัฐ แต่ก็เตือนว่าเอเชีย-แปซิฟิกยังคงเปราะบางต่อความเสี่ยงการคุมเข้มนโยบายการเงินทั่วโลกอย่างฉับพลัน ภาวะตลาดขาลง และกระแสปกป้องการค้า
ทั้งนี้ ไอเอ็มเอฟคงคาดการณ์ จีดีพีไทยในปีนี้อยู่ที่ 3.9% และปีหน้า อยู่ที่ 3.8% โดยจีดีพีที่โตอย่างแข็งแกร่งได้รับแรงหนุนจากการส่งออกและ ท่องเที่ยว การบริโภคที่เริ่มฟื้นตัว แม้การลงทุนจากภาครัฐและเอกชนจะยังมีมูลค่าน้อย แต่คาดว่าอัตราเงินเฟ้อจะขยายตัวไม่ถึงเป้าหมาย 2.5% จนถึงสิ้นปี 2561 นี้
ขณะเดียวกัน สัดส่วนการเกินดุลบัญชีเดินสะพัดของไทยอยู่ที่ 11.5% ของจีดีพีในปี 2559 ก็เริ่มปรับตัวลดลง แต่ยังมีความไม่สมดุลในด้านลงทุนภาคเอกชนที่ยังคงอ่อนแรง จากความกังวลการเมืองและปัญหาคอขวดในเชิงโครงสร้าง รายได้การท่องเที่ยวที่เพิ่มขึ้นมาจากจีน  และปัญหาระบบสวัสดิการรัฐและการขยายตัวอย่างรวดเร็วของสังคมผู้สูงอายุ